ఐటీ దిగ్గజంలో ఆధిపత్య సంక్షోభమా!
- ఇన్ఫోసిస్‌లో వ్యవస్థాపకులకూ బోర్డుకు మధ్య పెరుగుతున్న అంతరం
- ఆర్థిక నిర్ణయాలు, మంత్రి భార్యకు బోర్డులో స్థానమే కారణమా!
- వివిధ రూపాల్లో బయటికొస్తున్న లుకలుకలు
- మాజీలను ఎదుర్కొనేందుకు ఇన్ఫీలో ప్రయి'వేటు' న్యాయ వ్యవస్థ ఏర్పాటు
- చైర్మెన్‌ను ఇంటికి పంపాలంటున్న మాజీలు
-  ఉద్యోగులు, వాటాదారుల్లో పెరుగుతోన్న ఆందోళన
దేశీయంగా మరో దిగ్గజ సంస్థలో ఆదిపత్య పోరు రాజుకున్నట్టు కనిపిస్తోంది. టాటా సంస్థలో అంతర్గత వివాదం ఇప్పుడిప్పుడే సద్దుమణుగుతున్న తరుణంలో.. తాజాగా ఐటీ దిగ్గజ సంస్థ ఇన్ఫోసిస్‌లో అంతర్గత పోరు బయటకు వస్తోంది. ప్రస్తుత యాజమాన్యానికి సంస్థ వ్యవస్థాపకులకు మధ్య లుకలుకలు ఒక్కొక్కటిగా బయటకు పొక్కుతున్నాయి. ఈ వార్తలు ఉద్యోగులను ఇన్వెష్టర్లతో సహా కార్పొరేట్‌ ప్రపంచాన్ని కలవరానికి గురి చేస్తున్నాయి. అలాంటిది ఏమీ లేదంటూ కంపెనీ స్పష్టతనిచ్చే ప్రయత్నం చేసినప్పటికీ.. వ్యవస్థాపకులతో పాటు ఇతర కీలక అధికారులు, మాజీ అధికారులు మీడియా వేదికగా కొత్తకొత్త ఆరోపణలతో తమ అంసతృప్తిని వెల్లడిస్తున్న నేపథ్యం ఇన్ఫోసిస్‌లో ఏదో జరుగుతుందోనన్న భయం మార్కెట్లను, మదుపరులను, సంస్థ ఉద్యోగులను వణికిస్తోంది.
నవతెలంగాణ, వాణిజ్య విభాగం: అసలు వివాదం ఏమిటంటే.. ఇన్ఫోసిస్‌ వ్యవస్థాపక సభ్యులైన నారాయణ మూర్తి, క్రిస్‌ గోపాల కృష్ణన్‌, నందన్‌ నీలేకనీలు గత నెల ఇన్ఫోసిస్‌ బోర్డుకు ఒక లేఖ రాస్తూ పలు విషయాలపై తమ అసంతృప్తిని వెలిబుచ్చారు. ఇందులో ప్రధానంగా ఇన్ఫీ సీఈవో విశాల్‌ సిక్కా వేతన ప్యాకేజీని పెంచడం, మాజీ కీలక ఉద్యోగులు రాజీవ్‌ బన్సాల్‌, మైఖేల్‌ రే, డేవిడ్‌ కెన్నడీలకు భారీ మొత్తంలో ప్యాకేజీ ఇచ్చి సంస్థ నుంచి సాగనంపడంపైన వారు తీవ్ర అసంతృప్తి వ్యక్తం చేసినట్టు సమాచారం. దీనికి తోడు వ్యవస్థాపకులు ప్రధానంగా కేంద్ర మంత్రి జయంత్‌ సిన్హా సతీమణి పునితా సిన్హాను బోర్డులోకి తీసుకోవడంపై అభ్యంతరాలు వ్యక్తం చేసినట్టు తెలుస్తోంది. ఈ నేపథ్యంలో బోర్డుకు వ్యవస్థాపకులకు మధ్య అంతరం పెరుగుతూ వస్తోంది. ఈ విషయం సీరియస్‌ అవుతున్న నేపథ్యంలో సంస్థ ప్రస్తుత చైర్మెన్‌ ఆర్‌.శేషశాయి వివాదాలను సమర్థంగా ఎదుర్కొనేందుకు అవసరమైన సలహాలకు గాను ప్రయివేటు న్యాయ సంస్థను ఏర్పాటు చేసుకోవడంతో వివాదం మరింత తీవ్రస్థాయికి చేరింది. వాస్తవానికి కంపెనీలో వ్యవస్థాపకులు, వారి కుటుంబాల వారికి ఇన్ఫీలో 12.75% వాటా ఉంది. కంపెనీ తన అవసరాల దృష్ట్యా సాహసోపేతమైన నిర్ణయాలు తీసుకోకుండా వీరు అడ్డుపడుతున్నట్టుగా ఇప్పుడున్న బోర్డు అధికారులు, యాజమాన్యం అభిప్రాయపడుతోంది.
విలీనాలతో మరింత పెరిగిన అంతరం..
అంతార్జతీయంగా అప్లికేషన్‌ అభివృద్ధి- నిర్వహణ, మౌలిక నిర్వహణ, బీపీవో సేవల వ్యాపారం ఇటీవలి కాలంలో బాగా నెమ్మదిస్తూ వస్తోంది. కొత్తదనం-విలువ జోడింపు (వ్యాలూయాడెడ్‌) సేవలపై దృష్టి సారించాలని ప్రస్తుత ఇన్ఫీ సీఈవో సిక్కా తరుచూ సూచిస్తూ వస్తున్నారు. ఇందులో భాగంగానే ఆయన కొన్ని కంపెనీలను ఇన్ఫీలో విలీనం చేశారు. ఈ క్రమంలోనే నిబంధనలను పక్కనబడుతూ కొన్ని కఠిన నిర్ణయాలు తీసుకున్నట్టు ఆరోపణలూ ఉన్నాయి. అయితే ఈ కొనుగోళ్ల విషయంలోనూ కొందరు వ్యవస్థాపకులు తీవ్ర అభ్యంతరాలు, నిరుత్సాహం వ్యక్తం చేస్తూ వస్తున్నారు.
కంపెనీ వివరణ ఇలా ఉంది..
సిక్కా వేతన ప్యాకేజీ పెరిగినప్పటికీ.. వాస్తవానికి ఆయనకు నగదు రూపంలో లభిస్తున్న వేతనం తగ్గింది. ప్రధానంగా స్టాక్‌ ఆఫ్షన్లలోనే ఆయన ప్యాకేజీని పెంచినట్టు కంపెనీ వెల్లడించింది. అయితే స్టాక్‌ ఆఫ్ఫన్లు వ్యాపార లక్ష్యాలకు అనుసంధానమై ఉంటాయి కావున వాటిని సాధిస్తేనే సిక్కాకు ప్రయోజనం లభిస్తుందన్నది కంపెనీ మాట. పునితా సిన్హా నియామకాన్ని కంపెనీ సమర్థించుకుంది. ఆమెకు బోర్డు డైరెక్టరుగా పదవిని చేపట్టేందుకు అన్ని అర్హతలుండటం వల్లే పునితా సిన్హాను ఆ పదవికి ఎంపిక చేసినట్టు కంపెనీ తెలిపింది. ఉద్యోగ ఒప్పందన నియమనిబంధన ప్రకారమే ఇటీవల సంస్థను వదిలిన రాజీవ్‌ బన్సాల్‌, మైఖేల్‌ రే, డేవిడ్‌ కెన్నడీలకు ప్యాకీజీలను ప్రకటించడం జరిగింది.
'టాటా' ఉదంతం పునరావృతం అవుతుందా..!
అధిపత్యం పోరుతో ఇటీవల వివాదాల్లోకి కూరుకుపోయిన టాటా ఉదంతం ఇన్ఫోసిస్‌ విషయంలోనూ పునరావృతం అవుతుందన్న అనుమానాలు సర్వత్రా వ్యక్తమవుతున్నాయి. అయితే టాటాల వివాదానికి ఇన్ఫీలో వివాదానికి మధ్య చాలా అంతరం కనిపిస్తోంది.
టాటా విషయంలో రతన్‌కు, మిస్త్రీలకు మధ్య ప్రధానంగా వివాదం కేంద్రీకృతమై కనిపించిన సంగతి తెలిసిందే. కాగా, ఇన్ఫోసిస్‌ విషయంలో సిక్కాకు వ్యవస్థాపకులకు మధ్య వివాదం లేదు. కేవలం బోర్డు, వ్యవస్థాపకులకు మధ్యనే కొన్ని వివాదాలు కనిపిస్తున్నాయి. ఈ సమస్యల పరిష్కారానికి గాను బోర్డు మరింత పరిణతితో వ్యవహరించాల్సిన బాధ్యత ఎంతైనా ఉంది. వీటిని తారాస్థాయి వరకు తీసుకుపోవడం వల్ల సంస్థ ప్రతిష్ట దెబ్బ తింటుంది.
ప్రస్తుత చైర్మెన్‌ వెంటనే వైదొలగాలి : మాజీలు
ఇన్ఫోసిస్‌ వ్యవస్థాకుడిగా బోర్డు నిర్ణయాలపై వివరణ కోరే అధికారం నారాయణ మూర్తికి ఉందని సంస్థ మాజీ ఫైనాన్షియల్‌ ఆఫీసర్‌, వాటాదారు వి. బాలకృష్ణన్‌ అన్నారు. వ్యవస్థాకులకు, బోర్డుకు మధ్య వివాదాల పరిష్కారం దిశగా పని చేయాల్సిన సంస్థ చైర్మెన్‌ ఆర్‌.శేషశాయి విఫలమయ్యారని ఆయన అన్నారు. ఆయన వెంటనే పదవి నుంచి తప్పుకోవాలని బాలకృష్ణన్‌ అభిప్రాయపడ్డారు. వ్యవస్థాపకులతో నేరుగా సంప్రదించి వారి నిర్ణయాలను తెలియజేసేందుకు ఆయన స్థానంలో మధ్యంతర చైర్మెన్‌ను నియమించాలని ఆయన కోరారు. సిక్కాతో వ్యవస్థాపకులకు ఇబ్బంది లేదన్న ఆయన విశాల్‌ జీతాన్ని పెంచేయడాన్ని వాటాదారులు ప్రశ్నిస్తున్నారని ఆయన అన్నారు. బోర్డు నిరాశపరుస్తోందని అన్నారు.
అతిపెద్ద ఇన్ఫీసామ్రాజ్యాన్ని నిర్మించిన వ్యవస్థాపకులు పెద్ద సంఖ్యలో షేరుహోల్డర్లు, వాటాదారులు ప్రయోజనాన్ని కాపాడేలా బోర్డును ప్రశ్నించే హక్కు ఉందని అన్నారు. మరోవైపు మాజీ సీఎఫ్‌వో మోహన్‌దాస్‌ పారు కూడా దాదాపు ఇదే అభిప్రాయాన్ని వ్యక్తం చేశారు. వ్యవస్థాకుడిగా నారాయణ మూర్తి అడిగిన ప్రశ్నలు సబబేనని పారు అన్నారు. అభిప్రాయబేధాలు తగ్గించుకొనేందుకు ఇరువురు టీవీలో బహిరంగ చర్చకు రావాలని ఆయన సూచించారు.
మీ స్నేహితులకు రికమెండ్ చెయ్యండి